L-UE qed tistimula s-suq għal vetturi mingħajr emissjonijiet u b'emissjonijiet baxxi billi tinkoraġġixxi l-użu tagħhom fl-akkwist pubbliku . Fil-11 ta' Frar, il-presidenza Rumena laħqet ftehim proviżorju mal-Parlament Ewropew dwar riforma li ser iżżid iċ-ċertezza tas-suq u tgħin biex jitnaqqsu l-emissjonijiet mit-trasport b'mod globali. Ir-regoli l-ġodda ser isaħħu wkoll il-kompetittività tal-industrija Ewropea fis-swieq globali li qed jespandu għal dawn it-teknoloġiji l-ġodda. Il-ftehim issa ser jiġi ppreżentat għall-konferma mill-istati membri fil-Kunsill. Il-ftehim tal-lum juri l-impenn tal-Ewropea lejn id-dekarbonizzazzjoni tas-settur tat-trasport. Billi jsiru l-għażliet it-tajbin fil-politika tal-akkwist tiegħu, is-settur pubbliku jista' jkollu rwol ewlieni fl-appoġġ ta' soluzzjonijiet innovattivi aktar ekoloġiċi. Dan huwa eżatt x'jinvolvu dawn ir-regoli. Rovana Plumb, aġent Ministru għat-Trasport tar-Rumanija, President tal-Kunsill Ir-riforma tistabbilixxi miri minimi tal-akkwist għall-vetturi ħfief, it-trakkijiet u x-xarabanks nodfa għall-2025 u l-2030. Il-miri huma espressi bħala perċentwali minima tal-vetturi nodfa fl-għadd totali ta' vetturi tat-trasport bit-triq koperti mill-aggregat tal-kuntratti tal-akkwist u l-kuntratti ta' servizz pubbliku kollha. It-test jinkludi definizzjoni ġdida ta' "vettura nadifa" . Id-definizzjoni ta' vettura nadifa ħafifa hija bbażata fuq l-istandards tal-emissjonijiet tas-CO2. Id-definizzjoni ta' vetturi nodfa tqal hija bbażata fuq l-użu ta' fjuwils alternattivi. L- ambitu tar-regoli huwa estiż f'termini ta' prattiki ta' akkwist koperti. Ir-regoli l-ġodda ser japplikaw ukoll għal firxa wiesgħa ta' servizzi, inkluż is-servizzi tat-trasport pubbliku bit-triq, is-servizzi tal-passiġġieri bi skopijiet speċjali, il-ġbir tal-iskart, u s-servizzi tat-twassil tal-posta u l-pakketti. Wara li d-direttiva tidħol fis-seħħ, l-istati membri ser ikollhom 24 xahar biex jadottaw dispożizzjonijiet nazzjonali. Huma għandhom jirrapportaw lill-Kummissjoni dwar l-implimentazzjoni tar-regoli kull tliet snin, u l-ewwel rapport għandu jsir sat-18 ta' April 2026. Il-Kummissjoni ppreżentat il-proposta f'Novembru 2017 bħala parti mit-tieni pakkett tagħha dwar il-mobbiltà nadifa. Passi li jmiss Il-presidenza ser tippreżenta l-qbil tal-lum lill-ambaxxaturi għall-UE f'laqgħa li jmiss tal-Kumitat tar-Rappreżentanti Permanenti tal-Kunsill. Votazzjoni formali kemm fil-Parlament kif ukoll fil-Kunsill ser issegwi f'data aktar tard. Abbozz ta' direttiva dwar il-promozzjoni ta' vetturi nodfa u effiċjenti fl-użu tal-enerġija - test miftiehem soġġett għal reviżjoni Il-pakkett dwar il-mobbiltà nadifa (informazzjoni dwar il-proposti tal-Kummissjoni)